कंगना के समर्थन में आए चिराग पासवान, बोले- बिहारी लड़के की लड़ाई लड़ रही देश की बेटी का साथ दें
लोक जनशक्ति पार्टी (लोजपा) के राष्ट्रीय अध्यक्ष चिराग पासवान ने भी फिल्म अभिनेत्री कंगना रनौत को अपना समर्थन दिया है।
नई दिल्ली। लोक जनशक्ति पार्टी (लोजपा) के राष्ट्रीय अध्यक्ष चिराग पासवान ने भी फिल्म अभिनेत्री कंगना रनौत को अपना समर्थन दिया है। चिराग पासवान ने कंगना के समर्थन में अपने ट्वीट में लिखा है कि 'सभी देश भक्त @KanganaTeam के साथ है। बिहारी लड़के की लड़ाई लड़ने के साथ बॉलीवुड की सच्चाई बताने पर कई लोग इनके खिलाफ हो गए हैं। मुंबई में रह रहे बिहारी व उत्तर भारतीय समेत सभी से अपील करता हूं कि कंगना देश की बेटी है और आज मुंबई पहुंची है आप सभी इस समय इनका साथ दें।'अपने एक अन्य ट्वीट में लोजपा प्रमुख चिराग पासवान ने लिखा है 'महाराष्ट्र भी भारतीय संविधान के अंतर्गत आने वाला प्रदेश है। आज कंगना के साथ जो हुआ है वह कल पूरे देश के विभिन्न प्रान्तों से आए लोगों के साथ हो सकता है। मुम्बई को सबने मिलकर बनाया है वह किसी अकेले की विरासत नहीं।' चिराग पासवान ने मुंबई में रहने वाले बिहार व उत्तर भारतीय समेत सभी से अपील की है कि कंगना देश की बेटी हैं और आज मुंबई पहुंची हैं। सभी को इस समय उनका साथ देना चाहिए। गौरतलब है कि पटना में लोग फिल्म अभिनेत्री कंगना रनौत के समर्थन में सड़क पर उतर आए हैं। कंगना के समर्थन में प्रदर्शन करते हुए लोगों ने आरोप लगाया कि महाराष्ट्र सरकार बॉलीवुड अभिनेत्री के साथ अन्याय कर रही है। कंगना रनौत के सपोर्ट में सुशांत सिंह राजपूत की बहन श्वेता सिंह कीर्ति उतरी हैं। उन्होंने ट्वीट कर लिखा, ‘आज मैं कंगना रनौत के साथ खड़ी हूं। कंगना न सिर्फ खुद के लिए चीजें बना रही हैं बल्कि कई महिलाओं के लिए उम्मीद की किरण बन रही हैं। उनके साथ, आप, मैं, हम सब कर सकते हैं। यह पैट्रिआर्की है, महिला की इज्जत को मिट्टी में मिलाना, उसके द्वारा बनाई चीजों को तोड़ना और सेल्फ रिस्पेक्ट को चोट पहुंचाना।’